
[bookmark: _Toc187750077](1) ภาพรวมการดำเนินธุรกิจ เศรษฐกิจและภาวะอุตสาหกรรมที่มีผลกระทบต่อการดำเนินงาน
(1.1) ให้อธิบายถึงภาพรวม กลยุทธ์ และลักษณะการประกอบธุรกิจของบริษัทโดยสังเขป รวมถึงควรอธิบายถึงความคืบหน้าของการดำเนินการภายใต้กลยุทธ์หรือแผนธุรกิจในช่วงระหว่างไตรมาส และในอนาคตอันใกล้ 
โดยอาจอธิบายเทียบเคียงกับกลยุทธ์และแผนธุรกิจที่กำหนดไว้
(1.2) ให้วิเคราะห์และอธิบายถึงภาวะแวดล้อมที่มีผลต่อการดำเนินงาน โดยบริษัทอาจวิเคราะห์และอธิบาย
ให้เห็นในภาพรวมโดยเริ่มจากการวิเคราะห์ปัจจัยทางด้านเศรษฐกิจโลกหรือเศรษฐกิจของประเทศไทยที่บริษัทพิจารณาว่า มีความเชื่อมโยงกับการดำเนินธุรกิจของบริษัท ซึ่งการวิเคราะห์แนวโน้มของเศรษฐกิจโลกหรือเศรษฐกิจไทยหรืออาจพิจารณาอ้างอิงแหล่งข้อมูลที่น่าเชื่อถือและบทวิเคราะห์จากหน่วยงานภายนอกที่น่าเชื่อถือด้วย
ก็ได้ เพื่อแสดงให้ทราบถึงปัจจัยในระดับมหภาคที่อาจส่งผลกระทบต่อการดำเนินธุรกิจของบริษัท 
(1.3) ให้วิเคราะห์และอธิบายถึงภาวะภาพรวมการแข่งขันของอุตสาหกรรมที่อาจมีผลกระทบต่อการดำเนินธุรกิจของบริษัท โดยอาจวิเคราะห์และอธิบายให้ครอบคลุมถึงหัวข้อการเข้าสู่ตลาดของคู่แข่งรายใหม่ การแข่งขันจากคู่แข่งที่มีอยู่ในอุตสาหกรรม การแข่งขันและแนวโน้มภาวะอุตสาหกรรมในอนาคต พร้อมทั้งทิศทางการเติบโตของบริษัทในเชิงเปรียบเทียบกับคู่แข่งรายอื่นด้วยก็ได้ 
[bookmark: _Toc187750078](2) สรุปเหตุการณ์และพัฒนาการที่สำคัญ 
ให้อธิบายถึงสรุปเหตุการณ์และพัฒนาการที่สำคัญที่เกิดขึ้นในช่วงระหว่างไตรมาส โดยครอบคลุมถึงเหตุการณ์สำคัญที่เกิดขึ้นกับทั้งบริษัท และบริษัทย่อยที่ดำเนินงานอยู่ในปัจจุบัน เช่น การเลิกกิจการของบริษัทย่อยที่ไม่ได้ดำเนินธุรกิจแล้ว การเปิดตัวโครงการใหม่ การปรับลดหรือเพิ่มสาขาหรือกำลังการผลิต มติคณะกรรมการบริษัทในเรื่องต่าง ๆ ที่มีนัยสำคัญต่อการดำเนินธุรกิจของบริษัท การลงนามในสัญญาจำหน่ายเงินลงทุนหรือซื้อขายทรัพย์สิน กรณีหน่วยงานกำกับดูแลเข้าตรวจสอบเนื่องจากมีการกระทำที่อาจฝ่าฝืนข้อกฎหมายที่เกี่ยวข้องและกระทบต่อการประกอบธุรกิจอย่างมีนัยสำคัญ เป็นต้น  ทั้งนี้ หากเหตุการณ์สำคัญใดมีแนวโน้มจะส่งผลกระทบเชิงลบต่อการดำเนินธุรกิจของบริษัท บริษัทควรพิจารณาดำเนินการเปิดเผยมาตรการในการลดผลกระทบควบคู่กันด้วย
[bookmark: _Toc187750079](3) สรุปผลการดำเนินงาน
บริษัทต้องวิเคราะห์และอธิบายถึงผลการดำเนินงานของบริษัทและบริษัทย่อยให้ชัดเจน โดยควรมีการวิเคราะห์ในหัวข้อต่าง ๆ พร้อมทั้งเปรียบเทียบกับไตรมาสเดียวกันของปีก่อน และไตรมาสก่อนหน้าของงวดที่รายงาน 
โดยการวิเคราะห์ควรครอบคลุมทุกสายผลิตภัณฑ์หรือกลุ่มธุรกิจตามโครงสร้างรายได้ของกลุ่มบริษัท  ทั้งนี้ 
การอธิบายดังกล่าวไม่ควรเป็นเพียงการคำนวณตัวเลขหรืออัตราการเปลี่ยนแปลงของแต่ละรายการ แต่ควรวิเคราะห์และอธิบายถึงสาเหตุที่แท้จริงของการเปลี่ยนแปลง โดยคำนึงถึงปัจจัยสำคัญที่มีผลกระทบต่อผลการดำเนินงาน
ในด้านต่าง ๆ เช่น อัตราแลกเปลี่ยนเงินตราระหว่างประเทศ การลดลงของอัตราส่วนแบ่งตลาดของบริษัท และ
การรวมกิจการ เป็นต้น โดยขอให้มีการวิเคราะห์และอธิบายหัวข้อดังต่อไปนี้เป็นอย่างน้อย
(3.1) รายได้จากการขายหรือบริการ 
ให้วิเคราะห์และอธิบายถึงสาเหตุที่แท้จริงของการเปลี่ยนแปลงรายได้จากการขายหรือบริการ 
โดยแยกแสดงทั้งด้านราคาขายและปริมาณการขาย เช่น การเปลี่ยนแปลงของราคาขายที่เกิดจากผลของอัตราแลกเปลี่ยนเงินตราต่างประเทศ หรือการเปลี่ยนแปลงของปริมาณขายที่เกิดขึ้นจากการที่บริษัทมีกำลังการผลิตเพิ่มขึ้นและสามารถขยายฐานลูกค้าหรือมีส่วนแบ่งการตลาดเพิ่มขึ้น เป็นต้น นอกจากรายได้จากการขายหรือบริการ บริษัทควรวิเคราะห์และอธิบายถึงการเปลี่ยนแปลงของรายได้อื่น โดยการอธิบายควรครอบคลุมถึงประเภทหรือลักษณะของรายได้อื่นที่สำคัญที่ไม่ได้เกิดจากการดำเนินการปกติ เช่น กำไรจากการจำหน่ายสินทรัพย์ และ
กำไรจากการขายหลักทรัพย์ เป็นต้น  ทั้งนี้ ในกรณีที่รายได้ของบริษัทมีการเปลี่ยนแปลงจากงบการเงินในงวดเดียวกันของปีก่อนเกินกว่าร้อยละ 20 บริษัทต้องอธิบายถึงสาเหตุและปัจจัยสำคัญที่ทำให้เกิดความแตกต่างดังกล่าวโดยละเอียด
(3.2) ต้นทุนและค่าใช้จ่ายในการขายและบริการ 
ให้วิเคราะห์และอธิบายถึงสาเหตุของการเปลี่ยนแปลงของต้นทุนและค่าใช้จ่ายในการขายและบริการ เช่น การปรับตัวเพิ่มขึ้นของค่าเชื้อเพลิง ไฟฟ้าและค่าแรงงาน ที่เป็นปัจจัยหลักในการผลิต และค่าเสื่อมราคา 
เป็นต้น  ทั้งนี้ ขอให้วิเคราะห์เพิ่มเติมด้วยว่ามูลค่าต้นทุนและค่าใช้จ่ายดังกล่าวจะมีการแปรผันตามรายได้จากการขายหรือบริการมากน้อยเพียงใด และหากมีค่าใช้จ่ายอื่นใดที่นอกเหนือจากต้นทุนและค่าใช้จ่ายในการขายและบริการ ขอให้วิเคราะห์และอธิบายถึงสาเหตุของการเปลี่ยนแปลงด้วย
(3.3) กำไร 
ให้วิเคราะห์และอธิบายถึงส่วนประกอบต่าง ๆ ของกำไร เช่น กำไรขั้นต้น กำไรจากการดำเนินงาน และกำไรสุทธิ เปรียบเทียบกับรายได้จากการขายและรายได้รวม เป็นต้น  ทั้งนี้ ในกรณีที่อัตราส่วนของกำไรสุทธิมีการเปลี่ยนแปลงจากงบการเงินในงวดเดียวกันของปีก่อนเกินกว่าร้อยละ 20 ขอให้บริษัทอธิบายถึงสาเหตุและปัจจัยสำคัญที่ทำให้เกิดความแตกต่าง รวมทั้งผลกระทบที่เกิดจากปัจจัยดังกล่าวโดยละเอียด
นอกจากนี้ เพื่อให้มีการวิเคราะห์ถึงคุณภาพของการทำกำไรจากการขายสินค้าหรือบริการ บริษัทควรวิเคราะห์เปรียบเทียบการเปลี่ยนแปลงของอัตราส่วนกำไรขั้นต้น (Gross Profit Margin) และในกรณีที่มีความแตกต่าง 
ขอให้อธิบายถึงสาเหตุและปัจจัยสำคัญที่ทำให้เกิดความแตกต่างเป็นประจำทุกไตรมาสด้วย
[bookmark: _Toc187750080](4) สรุปฐานะทางการเงิน 
บริษัทต้องวิเคราะห์และอธิบายถึงการเปลี่ยนแปลงของฐานะทางการเงินของบริษัทและบริษัทย่อย 
ซึ่งควรมีการวิเคราะห์ในหัวข้อต่าง ๆ พร้อมทั้งเปรียบเทียบกับไตรมาสเดียวกันของปีก่อน และไตรมาสก่อนหน้าของงวดที่รายงาน โดยการอธิบายดังกล่าวไม่ควรเป็นเพียงการคำนวณตัวเลขหรืออัตราการเปลี่ยนแปลงของ
แต่ละรายการ แต่อย่างน้อยควรวิเคราะห์สาเหตุและปัจจัยในหัวข้อต่าง ๆ ดังนี้ 
(4.1) สินทรัพย์ 
ให้อธิบายถึงส่วนประกอบที่สำคัญของสินทรัพย์ เช่น สินทรัพย์หมุนเวียน เงินลงทุน ที่ดิน อาคาร 
เงินลงทุนระยะยาว อุปกรณ์และสินทรัพย์อื่น พร้อมทั้งวิเคราะห์ถึงสาเหตุของการเปลี่ยนแปลงของสัดส่วนสินทรัพย์แต่ละประเภท  ทั้งนี้ เพื่อสะท้อนให้เห็นถึงคุณภาพของสินทรัพย์ บริษัทควรอธิบายเกี่ยวกับการตั้งด้อยค่าของสินทรัพย์หรือการลดลงของมูลค่าสินทรัพย์ต่อสินทรัพย์รวม หรือการตั้งสำรองเผื่อการลดลงของเงินลงทุน พร้อมทั้งอธิบายถึงความเพียงพอของการตั้งสำรองดังกล่าวเป็นประจำทุกไตรมาส 
นอกจากนี้ บริษัทต้องวิเคราะห์อายุลูกหนี้เปรียบเทียบกับนโยบายการให้สินเชื่อของบริษัท 
ในกรณีที่บริษัทมีลูกหนี้ค้างชำระเกินระยะเวลาที่กำหนดเป็นจำนวนมาก หรือมีลูกหนี้รายใหญ่ที่มีปัญหา
ในการชำระหนี้ ให้อธิบายความคืบหน้าในการติดตามหนี้ การตั้งสำรองค่าเผื่อหนี้สงสัยจะสูญ และความเพียงพอของค่าเผื่อหนี้สงสัยจะสูญดังกล่าว รวมถึงในกรณีที่ระยะเวลาเก็บหนี้ของลูกหนี้การค้ามีการเปลี่ยนแปลงไปจาก
ไตรมาสก่อนหน้าหรือไตรมาสเดียวกันของปีก่อน ขอให้บริษัทวิเคราะห์และอธิบายถึงเหตุผลของการเปลี่ยนแปลงระยะเวลาเก็บหนี้ดังกล่าวข้างต้นด้วย 
(4.2) หนี้สิน 
ให้อธิบายถึงส่วนประกอบที่สำคัญของหนี้สิน เช่น เงินกู้ยืมระยะสั้นและยาวจากสถาบันการเงินหรือหุ้นกู้ ลักษณะของเจ้าหนี้การค้า หนี้สินหมุนเวียน เป็นต้น โดยควรแสดงถึงรายละเอียดต่าง ๆ เช่น ระยะเวลาที่ครบกำหนด มูลค่า สกุลเงิน อัตราดอกเบี้ย หลักประกัน เงื่อนไขของหนี้สินที่มีผลต่อการกู้ยืมและผลของการละเมิดข้อตกลงดังกล่าว เป็นต้น  ทั้งนี้ ในกรณีที่บริษัทมีตราสารหนี้ที่จะครบกำหนดชำระควรอธิบายถึงแนวทางในการชำระหนี้ดังกล่าว โดยหากจะใช้แหล่งเงินจากการเสนอขายตราสารหนี้รุ่นใหม่ มีแผนสำรองอื่นใดที่จะรองรับกรณี
ที่ขายตราสารหนี้รุ่นใหม่ได้ไม่ครบจำนวนเพียงพอที่จะใช้ชำระคืนตราสารหนี้เดิม เพื่อไม่ให้เกิดเหตุผิดนัดชำระ
ตราสารหนี้เดิม รวมถึงในกรณีที่อัตราดอกเบี้ยและอัตราแลกเปลี่ยนเงินตราต่างประเทศที่เกี่ยวข้องกับหนี้สิน
เป็นอัตราลอยตัวหรืออ้างอิงกับสิ่งใดสิ่งหนึ่ง ให้อธิบายการบริหารความเสี่ยงและแนวโน้มผลกระทบ
ต่อความสามารถในการชำระหนี้ของบริษัทด้วย 
นอกจากนี้ เพื่อให้ผู้ลงทุนทราบถึงภาพรวมภาระหนี้สินและความสามารถในการชำระหนี้
ของบริษัท บริษัทควรวิเคราะห์และเปิดเผยอัตราหนี้สินต่อทุน (Debt to Equity Ratio) อัตราส่วนความสามารถในการจ่ายดอกเบี้ย (Interest Coverage Ratio) และอัตราส่วนความสามารถในการชำระภาระผูกพัน 
(Debt Service Coverage Ratio) เป็นประจำทุกไตรมาส โดยในกรณีที่อัตราส่วนดังกล่าวข้างต้น
มีการเปลี่ยนแปลงไปจากไตรมาสก่อนหน้าหรือไตรมาสเดียวกันของปีก่อน ขอให้บริษัทวิเคราะห์และอธิบาย
ถึงเหตุผลของการเปลี่ยนแปลงอัตราส่วนทางการเงินข้างต้นด้วย รวมถึงกรณีที่บริษัทมีหน้าที่ต้องดำรงอัตราส่วนทางการเงินตามข้อกำหนดสิทธิของหุ้นกู้ หากอัตราส่วนทางการเงินในงวดล่าสุดของบริษัทอยู่ในระดับที่ใกล้ถึงอัตราส่วนทางการเงินที่ต้องดำรงดังกล่าว ให้อธิบายแนวทางลดความเสี่ยงที่จะกระทำผิดเงื่อนไขการดำรงอัตราส่วนทางการเงินตามข้อกำหนดสิทธิด้วย
(4.3) สภาพคล่อง 
ให้อธิบายถึงกระแสเงินสดจำแนกตามกิจกรรมต่าง ๆ เช่น กิจกรรมการดำเนินงานและกิจกรรม
การลงทุน เป็นต้น โดยควรวิเคราะห์ปัจจัยหรือรายการสำคัญที่มีผลต่อการเปลี่ยนแปลงของกระแสเงินสด
จากกิจกรรมต่าง ๆ ที่อาจมีผลกระทบต่อฐานะการเงินของบริษัทในอนาคต รวมถึงควรมีการวิเคราะห์และเปิดเผยอัตราส่วนสภาพคล่องที่สำคัญ เช่น อัตราส่วนสินทรัพย์หมุนเวียนต่อหนี้สินหมุนเวียน สินทรัพย์สภาพคล่องต่อหนี้สินหมุนเวียน เป็นต้น โดยควรอธิบายถึงความเพียงพอของสภาพคล่องของบริษัท และในกรณีที่สภาพคล่อง
มีแนวโน้มที่จะไม่เพียงพอ ขอให้วิเคราะห์และเปิดเผยถึงสาเหตุ พร้อมทั้งอธิบายแนวทางการแก้ไขดังกล่าวด้วย 
(4.4) ส่วนของผู้ถือหุ้น 
ให้อธิบายถึงสาเหตุการเปลี่ยนแปลงของส่วนของผู้ถือหุ้นที่เป็นแหล่งที่มาของเงินทุน เช่น การขายหุ้นเพิ่มทุน การเปลี่ยนแปลงของกำไรสะสม เป็นต้น นอกจากส่วนของผู้ถือหุ้น เพื่อผู้ลงทุนจะได้ทราบถึงความสามารถในการทำกำไรของบริษัทเป็นรายไตรมาส บริษัทควรดำเนินการวิเคราะห์และเปิดเผยอัตราส่วนความสามารถในการทำกำไรต่าง ๆ เช่น อัตราผลตอบแทนต่อส่วนของผู้ถือหุ้น (Return on Equity) และอัตราผลตอบแทนต่อสินทรัพย์รวม (Return on Asset) เป็นต้น โดยในกรณีที่อัตราส่วนดังกล่าวมีการเปลี่ยนแปลง บริษัทควรวิเคราะห์และอธิบายถึงสาเหตุของการเปลี่ยนแปลงดังกล่าวด้วย
[bookmark: _Toc187750081](5) ปัจจัยที่อาจมีผลต่อการดำเนินงานหรือการเติบโตในอนาคต
บริษัทควรวิเคราะห์และอธิบายถึงรายละเอียดปัจจัยในอนาคตที่อาจมีอิทธิพลและผลกระทบอย่างมีนัยสำคัญต่อการดำเนินงาน ฐานะทางการเงิน หรือการเติบโตในอนาคตของบริษัท ซึ่งต้องครอบคลุมถึงปัจจัยที่อยู่ภายใต้การควบคุมของบริษัทและนอกเหนือการควบคุมของบริษัท เช่น ความเพียงพอของกำลังการผลิต วัตถุดิบ และเทคโนโลยี มาตรการส่งเสริมของภาครัฐ การพัฒนาทักษะบุคลากร ราคาของวัตถุดิบและค่าแรงงาน ต้นทุนที่เกิดขึ้นจากการลดผลกระทบที่อาจเกิดขึ้นกับสังคมและสิ่งแวดล้อม การวิจัยและพัฒนาสินค้าและบริการ การให้
ความช่วยเหลือทางการเงินหรือการดำเนินงานแก่บริษัทย่อยและบริษัทร่วม ตลอดจนภาระหนี้สินที่มีปัจจุบันและอาจจะเกิดขึ้นในอนาคต เป็นต้น  
ทั้งนี้ หากปัจจัยใดมีแนวโน้มจะส่งผลกระทบเชิงลบต่อการดำเนินงาน ฐานะทางการเงินหรือการเติบโต
ในอนาคตของบริษัท บริษัทควรดำเนินการเปิดเผยมาตรการในการลดผลกระทบดังกล่าวควบคู่กันด้วย เพื่อผู้ลงทุนจะได้ทราบถึงมาตรการหรือแนวทางการดำเนินการต่อไปของบริษัทเพื่อลดผลกระทบดังกล่าว

บริษัทอาจเปิดเผยข้อมูลเหตุการณ์และพัฒนาการด้านความยั่งยืน หรือข้อมูลที่บริษัทได้เปิดเผยในรายงานอื่น ๆ แล้ว เช่น ข้อมูลดังต่อไปนี้
(1) การอธิบายถึงเหตุการณ์และพัฒนาการด้านความยั่งยืน หรือ Environmental, Social and Governance (ESG) ที่สำคัญที่เกิดขึ้นระหว่างไตรมาส เช่น การได้รับคัดเลือกให้อยู่ในกลุ่มหุ้นยั่งยืน การได้รับรางวัลและการเข้าร่วมการประเมินต่าง ๆ การออกและเสนอขายตราสารหนี้กลุ่มความยั่งยืน (ESG Bond) เป็นต้น  ทั้งนี้ บริษัทอาจดำเนินการวิเคราะห์และเปิดเผยปริมาณการปล่อยก๊าซเรือนกระจกเป็นประจำทุกไตรมาสร่วมด้วยก็ได้ โดยในกรณีที่ปริมาณการปล่อยก๊าซเรือนกระจกมีการเปลี่ยนแปลง บริษัทอาจอธิบายถึงปัจจัยและสาเหตุของการเปลี่ยนแปลงดังกล่าวร่วมด้วย
(2) กรณีที่บริษัทได้รายงานความคืบหน้าของการทำรายการที่มีนัยสำคัญ (MT) หรือการทำรายการที่เกี่ยวโยงกัน (RPT) ตามหลักเกณฑ์ที่เกี่ยวข้องแล้ว บริษัทอาจนำข้อมูลที่ได้เปิดเผยตามหลักเกณฑ์ดังกล่าว มาเปิดเผยในรายงานนี้ด้วยในไตรมาสถัดไป

	6. ข้อมูลอื่น ๆ (ถ้าประสงค์จะเปิดเผย) บริษัทอาจเปิดเผยข้อมูลพัฒนาการด้าน
ความยั่งยืน หรือข้อมูลที่บริษัทได้เปิดเผยในรายงานอื่น ๆ เช่น ข้อมูลดังต่อไปนี้
(1) การอธิบายถึงเหตุการณ์และพัฒนาการด้านความยั่งยืน หรือ Environmental, Social and Governance (ESG) ที่สำคัญที่เกิดขึ้นระหว่างไตรมาส เช่น การได้รับคัดเลือกให้อยู่ในกลุ่มหุ้นยั่งยืน การได้รับรางวัลและการเข้าร่วมการประเมินต่าง ๆ 
การออกและเสนอขายตราสารหนี้กลุ่มความยั่งยืน (ESG Bond)
(2) กรณีที่บริษัทได้รายงานความคืบหน้าของการทำรายการที่มีนัยสำคัญ (MT) หรือการทำรายการที่เกี่ยวโยงกัน (RPT) ตามหลักเกณฑ์ที่เกี่ยวข้องแล้ว บริษัทอาจนำข้อมูลที่ได้เปิดเผยตามหลักเกณฑ์ดังกล่าว มาเปิดเผยในรายงานนี้ด้วยในไตรมาสถัดไป
	






2
image1.png




